VENDIM 
Nr. 305, datë 23.5.2018

PËR PËRCAKTIMIN E PËRBËRJES, FUNKSIONIMIT, KOMPETENCAVE DHE MËNYRËS SË SHPËRBLIMIT TË ANËTARËVE TË KOMISIONIT KOMBËTAR KUNDËR DHUNËS 
NË SPORT

Në mbështetje të nenit 100 të Kushtetutës dhe të nenit 54, të ligjit nr. 79/2017, “Për sportin”, me propozimin e ministrit të Arsimit, Sportit dhe Rinisë, Këshilli i Ministrave 

VENDOSI:

1. Përcaktimin e përbërjes strukturore të Komisionit Kombëtar Kundër Dhunës në Sport, i cili kryesohet nga zëvendësministri i Arsimit, Sportit dhe Rinisë dhe ka në përbërje 5 (pesë) anëtarë dhe 1 (një) koordinator/sekretar, si më poshtë vijon:
a) Drejtorin e Përgjithshëm të Policisë së Shtetit anëtar;
b) Sekretarin e Përgjithshëm të Federatës Shqiptare të Futbollit anëtar;
[bookmark: _GoBack]c) Një personalitet, përfaqësues i organizatave jofitimprurëse me veprimtari në fushën e luftës kundër dhunës në sport anëtar;
ç) Një personalitet, përfaqësues i institucioneve të arsimit të lartë 	në fushën e sportit anëtar;
d) Një gazetar sportiv anëtar; 
dh) Një specialist nga Ministria e Arsimit, Sportit dhe Rinisë koordinator/sekretar. 
2. Përbërja nominale e Komisionit Kombëtar Kundër Dhunës në Sport përcaktohet me urdhër të ministrit të Arsimit, Sportit dhe Rinisë.
3. Komisioni Kombëtar kundër Dhunës në Sport thirret nga zëvendësministri i Arsimit, Sportit dhe Rinisë jo më pak se 3 (tri) herë në vit.
4. Ministri i Arsimit, Sportit dhe Rinisë miraton rregulloren e organizimit dhe të funksionimit të Komisionit Kombëtar Kundër Dhunës në Sport.
5. Komisioni Kombëtar Kundër Dhunës në Sport ka këto kompetenca:
a) Harton politikat për parandalimin e dhunës në veprimtaritë dhe shfaqjet sportive;
b) Është përgjegjës për monitorimin dhe zbatimin e Konventës së Këshillit të Evropës për një qasje të integruar për rendin, sigurinë dhe shërbimet në ndeshjet e futbollit dhe aktivitetet e tjera sportive; 
c) Zhvillon konsultime dhe, sipas rastit, shkëmben informacion me organizatat përkatëse kundër dhunës në sport;
ç) Rekomandon masa të përshtatshme për ta mbajtur publikun të informuar lidhur me aktivitetet e ndërmarra;
d) Siguron mbledhjen, analizën dhe shkëmbimin e informacionit, përvojës dhe praktikave të mira;
dh) 	Propozon marrjen e masave të bashkërendimit për të identifikuar, analizuar dhe për të vlerësuar rreziqet lidhur me rendin, sigurinë, shërbimet e shkëmbimin e informacionit të përditësuar për vlerësimin e rrezikut; 
e) Bën konsultime me të gjitha agjencitë ligjzbatuese për të siguruar një mjedis të qetë dhe të sigurt për të gjithë pjesëmarrësit e spektatorët; 
ë) 	Vlerëson efektivitetin e procedurave të licencimit të stadiumeve, masat e certifikimit dhe rregulloret për rendin në përgjithësi dhe garanton zbatimin, monitorimin dhe ekzekutimin e tyre; 
f) Siguron krijimin e një mjedisi përfshirës e mirëpritës për të gjitha moshat e shoqërisë, duke përfshirë fëmijët, të moshuarit dhe personat me aftësi të kufizuara, veçanërisht, ofron mjedise të përshtatshme sanitare, freskimi dhe kushte të mira shikimi për të gjithë spektatorët; 
g) Vlerëson masat operative të stadiumeve për të qenë të plota, siguron ndërlidhjen e efektshme me policinë, shërbimet e emergjencës dhe përfshin politika dhe procedura të qarta për çështjet që mund të ndikojnë në menaxhimin e grumbullimeve dhe rreziqet përkatëse për rendin dhe sigurinë, veçanërisht: 
i) përdorimin e piroteknikës; 
ii) çdo sjellje të dhunshme ose tjetër të ndaluar; 
iii) çdo sjellje raciste ose tjetër diskriminuese. 
gj) 	Bashkëpunon me organizatorët përkatës për garantimin dhe realizimin e ndeshjeve të futbollit ose aktiviteteve të tjera sportive të qeta, të sigurta dhe mirëpritëse. 
6. Me qëllim përmbushjen e funksioneve, me nismën e tij, Komisioni mund të zhvillojë takime me grupet e ekspertëve të federatave sportive për të gjitha llojet e aktiviteteve sportive dhe të propozojë masa konkrete në zbatim të kuadrit ligjor në fuqi.
7. Anëtarët e Komisionit Kombëtar Kundër Dhunës në Sport shpërblehen për pjesëmarrjen në mbledhje sipas përcaktimeve të kuadrit ligjor në fuqi.
8. Vendimi nr. 401, datë 18.6.2014, i Këshillit të Ministrave, “Për përbërjen, funksionimin dhe mënyrën e shpërblimit të Komisionit Kombëtar kundër Dhunës në Sport”, shfuqizohet.
9. Ngarkohet Ministria e Arsimit, Sportit dhe Rinisë, për zbatimin e këtij vendimi.
Ky vendim hyn në fuqi pas botimit në Fletoren Zyrtare.

